AMA บวก 3.14% ลุ้นรายได้ปีนี้โตแกร่ง
AMA บวก 3.14% หลังเตรียมเพิ่มรถบรรทุกน้ำมัน 80-120 คัน หวังดันสัดส่วนรายได้ทางบกปีนี้เป็น 35% ล่าสุด ณ เวลา 11.15 น. ราคาอยู่ที่ 23.00 บาท บวก 0.70 บาท หรือ 3.14% สูงสุดที่ 23.20 บาท ต่ำสุดที่ 22.50 บาท มูลค่าซื้อขายที่ 81.51 ล้านบาท 
27 มี.ค. 2560

ผู้สื่อข่าวรายงานว่า ราคาหุ้นบริษัท อาม่า มารีน จำกัด (มหาชน) หรือ AMA ณ เวลา 11.15 น. ราคาอยู่ที่ 23.00 บาท บวก 0.70 บาท หรือ 3.14% สูงสุดที่ 23.20 บาท ต่ำสุดที่ 22.50 บาท มูลค่าซื้อขายที่ 81.51 ล้านบาท

นายพิศาล รัชกิจประการ กรรมการผู้จัดการ บริษัท อาม่า มารีน จำกัด (มหาชน) หรือ AMA เปิดเผยว่า บริษัทพร้อมทุ่มงบกว่า 50 ล้านบาท เพิ่มรถบรรทุกน้ำมันอีกประมาณ 80-120 คัน ซึ่งสามารถช่วยเพิ่มกำลังการขนส่งทางบกได้อีก 3.60 – 5.40 ล้านลิตร เพื่อรองรับการขยายเส้นทางขนส่งทางบกเพิ่มและผลิตภัณฑ์ในการขนส่งที่เพิ่มมากขึ้น เช่น น้ำมันปาล์ม เอทานอล เอทิลแอลกอฮอล์
ในส่วนของผลการดำเนินงานในปีนี้ รายได้ของบริษัทยังคงมาจากการขนส่งน้ำมันทั้งทางเรือและทางบก โดยคาดว่าสัดส่วนรายได้จากทางบกน่าจะมีสัดส่วนที่เพิ่มมากขึ้นจากปีก่อน หลังจากที่สัดส่วนในปีที่ผ่านมามีรายได้จากทางบกคิดเป็น 27% จากรายได้ทั้งหมด โดยคาดว่าสัดส่วนรายได้จากทางบกเพิ่มขึ้นเป็นประมาณ 30-35 %
นอกจากนี้ เมื่อเดือนก.พ.ที่ผ่านมา บริษัทได้รับมอบเรือบรรทุกน้ำมัน และสารเคมีลำใหม่ 1 ลำ ชื่อเรืออลิลญา มูลค่าประมาณ 449.18 ล้านบาท โดยเรือลำใหม่นี้มีน้ำหนักบรรทุก 12,999 เดทเวทตัน ซึ่งส่งผลให้กองเรือบรรทุกน้ำมันของบริษัทฯเพิ่มขึ้นจากเดิม 8 ลำเป็น 9 ลำ และขยายเส้นทางเดินเรือในเส้นทางเอเชียตะวันออก เช่นจีน เกาหลีใต้ และญี่ปุ่น และแถบเอเชียใต้ ได้แก่ อินเดีย ปากีสถาน ศรีลังกา และบังคลาเทศ เป็นต้น ส่วนเรือลำที่ 2 ซึ่งมีขนาดใกล้เคียงกับเรืออลิลญา จะทำการรับมอบในวันที่ 15 พ.ค. นี้ และจะให้บริการในต้นเดือน มิ.ย.
การเพิ่มทั้งกองเรือและกองคาราวานรถบรรทุกนั้น คาดว่าจะส่งผลดีให้กับบริษัทฯ ทั้งในแง่ของรายได้ เนื่องจากความสามารถในการทำไรที่เพิ่มขึ้นจากการขยายเส้นทางเดินเรือที่มีมากขึ้น อีกทั้งในแง่ของการก้าวขึ้นเป็นหนึ่งในผู้นำของธุรกิจขนส่งน้ำมันปาล์มในภูมิภาคนี้ เนื่องจากประสบการณ์ในการทำงานที่มีมากกว่า 20 ปี รวมถึงความพร้อมของทีมบริการ ทำให้บริษัทฯ คาดว่าจะสามารถรักษาระดับการเติบโตได้ไม่ต่ำกว่าปีที่ผ่านมา